FI Euroopan unionin virallinen lehti C 330/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 330/10

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

ASETUKSEN 9 ARTIKLASSA TARKOITETTU MUUTOSHAKEMUS

”NOCCIOLA DEL PIEMONTE”/”NOCCIOLA PIEMONTE”

EY-N:o: IT-PGI-0217-0305-09.06.2009

SMM ( X ) SAN ( )

1. Eritelmän kohta (kohdat), jota (joita) muutos koskee:

—  Tuotteen nimi — ☒ Tuotteen kuvaus — ☒ Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset — ☒ Muuta (Pakkaaminen)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1. Tuotteen kuvaus:

Ilmaisun selkeyttämiseksi olisi lisättävä kaksi erillistä kappaletta, joissa kuvaillaan kokonaisena kaupan pidettävän Nocciola del Piemonte -pähkinän tyyppi joko kuorimattomana tai kuorittuna. Erityisominaisuuksien kuvaus säilyy ennallaan.

— Euroopan unionin virallisessa lehdessä12 päivänä maaliskuuta 2004 julkaistun asetuksen (EY) N:o 464/2004 (EUVL L 77, 13.3.2004, s. 25) seurauksena on määriteltävä tuotteen tyyppi ilmoittamalla teollisuuden puolivalmisteena käyttämät tavaraluokat, toisin sanoen pähkinät paahdettuina, rouhittuina, jauhettuina tai tahnaksi sekoitettuina. Muutoksen avulla voidaan määritellä tarkemmin nimen ”Nocciola del Piemonte”/”Nocciola Piemonte” käyttöalue ja helpottaa toimivaltaisten elinten suorittamaa valvontaa.

— Nocciola del Piemonte -pähkinän tuotantoon käytetyn lajikkeen ”Tonda Gentile delle Langhe” nimi muutetaan nimeksi ”Tonda Gentile Trilobata”. Lajikkeen nimen muuttamista koskeva pyyntö on tarpeen siksi, että on esitetty hakemus edellä mainitun lajikkeen ”Tonda Gentile delle Langhe” rekisteröimiseksi yhteisön kasvilajikeviraston (CPVO) luetteloon. Rekisteröintihakemuksen seurauksena maantieteellinen viittaus Langhen alueeseen oli poistettava ja korvattava kasvitieteellisellä ilmaisulla ”trilobata”. Uusi nimi ”Tonda Gentile Trilobata” julkaistiin 16 päivänä elokuuta 2007 CPVO:n virallisessa lehdessä. Muutos liittyy yksinomaan nimeen, eikä se vaikuta millään tavalla Nocciola del Piemonte -pähkinän tuotantoon käytettävää geneettistä materiaalia koskeviin määräyksiin.

3.2. Maantieteellinen alue:

Pyydetään korjaamaan eräät tuotantoalueen kuntien nimissä esiintyneet kirjoitusvirheet seuraavasti:

Colosso > Calosso, Revignasco d’Asti > Revigliasco d’Asti, Mezzomeniro > Mezzomerico.

3.3. Tuotantomenetelmä:

Pyydetään sallitun enimmäisistutustiheyden nostamista 420:sta taimesta 500:aan taimeen hehtaaria kohti. Vanhemmissa, ennen kansallisen hyväksymisasetuksen antamista 2 päivänä joulukuuta 1993 istutetuissa tarhoissa haluttaisiin kuitenkin säilyttää enimmäisistutustiheytenä 650 taimea hehtaaria kohti, koska uusien puiden istuttaminen on kiellettyä, ja vanhojen puiden kuollessa tai niitä raivattaessa uusien tarhojen istutustiheyden on oltava 200–500 taimea hehtaaria kohti.

Istutustiheyden muuttaminen on perusteltua, koska on otettu käyttöön uusia koneellisia viljelymenetelmiä maan muokkauksesta sadonkorjuuseen. Uudet laitteet, joita käytetään rikkaruohojen paikalliseen poistoon, puiden leikkaamiseen ja sadonkorjuuseen, vaativat riittävästi tilaa istutusrivien välille, mutta ne mahdollistavat toisaalta yhtäjaksoiset rivit ja suuremman istutustiheyden riviä kohti. Tämä parantaa myös tarhan ilmavuutta ja estää varjoisten kohtien syntymistä, jolloin puut saavat enemmän auringonvaloa.

Lisäksi pähkinänviljely on voimakkaassa kasvussa Piemontessa ja soveltuu hyvin rikkonaiseen, maaperältään köyhään ja kalkkipitoiseen maastoon. Tämä vaikuttaa myös puiden kasvukehitykseen, joka on luonteeltaan jatkuvampaa ja mahdollistaa suuremman istutustiheyden vaarantamatta kuitenkaan tuotteen laatua. Viime vuosina viljelijät ovat valinneet istutustiheydeksi ensisijaisesti 6 × 4 tai 5 × 4, jolloin koneellinen viljely on mahdollista ja hedelmistä saadaan laadullisesti korkealuokkaisia.

Pyyntö sallia ennen kansallisen hyväksymisasetuksen voimaantuloa 2 päivänä joulukuuta 1993 istutetuissa tarhoissa enimmäisistutustiheytenä 650 taimea hehtaaria kohti johtuu siitä, että senaikaiset tarhat sijaitsivat maastossa, jossa istutustiheys oli huomattavasti nykyistä suurempi. Sadonkorjuu tapahtui käsin, jolloin rivien välillä ei tarvittu kovinkaan paljon tilaa ja istutustiheys saattoi olla suurempi.

Täsmennetään, että enimmäistuotokseksi vahvistettu 3 500 kg/ha säilyy sellaisenaan kaikissa tarhoissa riippumatta siitä, onko ne istutettu ennen yhteisön hyväksymistä vaiko sen jälkeen.

Virkkeessä ”Istutusvälien ja puiden kasvatustavan on oltava yleisen käytännön mukaisia ja sellaisia, että ne soveltuvat pensastavaan muotoon ja poikkeuksellisesti myös yksirunkoisiksi kasvatettaville puille …” ilmaisu ”poikkeuksellisesti” on vaikeasti tulkittavissa. Jotta voitaisiin määritellä täsmällisemmin mahdollisuus valita pensastavaan muotoon ja yksirunkoisiksi kasvatettavien puiden välillä, ilmaisu ”poikkeuksellisesti” on sen vuoksi korvattu ilmaisulla ”ja/tai”.

3.4. Merkinnät:

Täsmennetään, että irtotavarana tai pusseissa kuorimattomana kaupan pidettävä tuote on varustettava etiketillä.

Pyydetään korvaamaan etikettiin merkittävä ilmaisu ”mahdollinen SAN-tunnus” ilmaisulla ”yhteisön SAN-tunnus”.

Lisäksi pyydetään korvaamaan viittaus asetukseen (ETY) N:o 2081/92 viittauksella asetukseen (EY) N:o 510/2006.

3.5. Kansalliset vaatimukset:

Pyydetään lisäämään kaikki tiedot (nimi, osoite, yhteystiedot), jotka koskevat valvontaelintä Istituto Nord-Ovest Qualità Soc. Coop. (INOQ), joka on valtuutettu huolehtimaan asetuksen (EY) N:o 510/2006 10mja 11 artiklan mukaisista virallisista tarkastuksista.

Lisäksi pyydetään poistamaan vanhentuneina ja tarpeettomina teksti ”prodotto garantito dal MIPAF ai sensi dell’art.10 del regolamento (CEE) n. 2081/92” (maatalous-, elintarvike- ja metsätalousministeriön asetuksen (ETY) N:o 2081/92 10 artiklan mukaisesti takaama tuote) sekä vientiin tarkoitetuista eristä teksti ”prodotto in Italia” (tuotettu Italiassa).

3.6. Muuta – Pakkaaminen:

Kuorimattoman tuotteen osalta pyydetään lisäämään määräaika (sadonkorjuuvuotta seuraavan vuoden 31 päivänä joulukuuta), jonka kuluessa tuote on pakattava, jotta sen tuoreusominaisuudet säilyvät erinomaisina kulutukseen saatettaessa.

YHTENÄINEN ASIAKIRJA

NEUVOSTON ASETUS (EY) N:o 510/2006

”NOCCIOLA DEL PIEMONTE”/”NOCCIOLA PIEMONTE”

EY-N:o: IT-PGI-0217-0305-09.06.2009

SMM ( X ) SAN ( )

1. Nimi:

”Nocciola del Piemonte”/”Nocciola Piemonte”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1. Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta:

Suojattu maantieteellinen merkintä ”Nocciola del Piemonte”/”Nocciola Piemonte” on varattu lajikkeeseen ”Tonda Gentile Trilobata” kuuluvan pähkinäpensaan hedelmille. Kolmilohkoiset terhot ovat kartiopallon tai osittain kartiopallon muotoisia, ja niiden koko vaihtelee yleensä välillä 17–21 mm; kuori on keskimääräisen paksu ja väriltään kohtuullisen voimakkaan pähkinänruskea, himmeäkiiltoinen, ja nukkaisessa kärjessä on runsaasti heikosti erottuvia juovia. Siemenen muoto vaihtelee kartiopallon tai tetraedrin muotoisesta toisinaan soikeaan, se on väriltään kuorta tummempi, useimmiten kuidun peittämä, ja sen pinnassa on enemmän tai vähemmän selviä uurteita; koko ei ole niin yhtenäinen kuin kuorellisella pähkinällä, perispermi on paksuudeltaan keskimääräinen mutta irtoaa erittäin helposti paahdettaessa, malto on tiivis ja lohkeava. Maku ja aromi on erittäin hienostunut ja viipyvä. Saanto kuorittuna on 40–50 %.

Suojatun maantieteellisen merkinnän ”Nocciola del Piemonte”/”Nocciola Piemonte” on kuuluttava seuraaviin tavaraluokkiin:

Kokonainen kuorimaton pähkinä sellaisena kuin se on tarhasta korjattuna ja puhdistettuna siten, että siitä on poistettu lajittelussa vieraat aineosat, sekä asianmukaisesti kuivattuna säilyvyyden varmistamiseksi.

Kuorittu kokonainen pähkinä, josta on fysikaalisin menetelmin poistettu kuori mutta jonka kuitupintainen, väriltään kuorta tummempi perispermi on yhä jäljellä.

Kokonaisena tai kevyesti murskattuna paahdettu pähkinä, jonka perispermi on poistettu kokonaan tai osittain.

Kokonaisista tai kevyesti murskatuista paahdetuista pähkinöistä saatu rouhe, jonka raekoko vaihtelee rouhimisasteesta riippuen välillä 1–12 mm.

Kokonaisista tai kevyesti murskatuista paahdetuista pähkinöistä saatu jauho, jonka raekoko vaihtelee jauhamisasteesta riippuen välillä 250 μm–1 mm.

Kokonaisista tai kevyesti murskatuista paahdetuista pähkinöistä saatu tahna, jonka raekoko vaihtelee jauhamisasteesta riippuen, mutta on aina alle 250 μm.

3.3. Raaka-aineet (ainoastaan jalostetut tuotteet):

—

3.4. Rehu (ainoastaan eläinperäiset tuotteet):

—

3.5. Erityiset tuotantovaiheet, joiden on tapahduttava yksilöidyllä maantieteellisellä alueella:

Pähkinöiden viljely tapahtuu jäljempänä 4 kohdassa yksilöidyllä alueella. Tarhat merkitään valvontaelimen ylläpitämään rekisteriin. Istutustiheys vaihtelee sen mukaan, viljelläänkö puita yksirunkoisina vaiko pensastavina, välillä 200–500 taimea hehtaaria kohti. Ennen kansallisen hyväksymisasetuksen antamista 2 päivänä joulukuuta 1993 istutetuissa tarhoissa sallitaan enimmäisistutustiheytenä 650 taimea hehtaaria kohti, koska uusien puiden istuttaminen on kiellettyä, ja vanhojen puiden kuollessa tai niitä raivattaessa uusien tarhojen istutustiheyden on oltava 200–500 taimea hehtaaria kohti. Enimmäistuotos on molemmissa tapauksissa 3 500 kg/ha.

3.6. Viipalointia, raastamista, pakkaamista jne. koskevat erityiset säännöt:

Nocciola del Piemonte/Nocciola Piemonte on pidettävä kaupan seuraavien sääntöjen mukaisesti:

a) kuorimattomana kaikkiin kaupan pitämisen vaiheisiin soveltuvissa kankaasta valmistetuissa pusseissa/säkeissä tai poikkeuksellisesti irtotavarana mutta ainoastaan ensimmäisessä kaupan pitämisen vaiheessa, kun tuote siirtyy maataloustuottajalta ensimmäiselle ostajalle, joka on jalostus- ja/tai pakkauslaitoksen omistaja;

b) kuorittuna, paahdettuna, jauhettuna ja loppukäsiteltynä elintarvikekäyttöön soveltuvissa pakkauksissa.

Edellä b alakohdassa tarkoitettuja tuotteita saadaan pitää kaupan ainoastaan siinä tapauksessa, että ne on esipakattu tai pakattu myyntihetkellä.

Kuorimaton tuote on pakattava ennen sadonkorjuuvuotta seuraavan vuoden joulukuun 31. päivää.

3.7. Merkintöjä koskevat erityiset säännöt:

Pakkauksissa on oltava teksti ”Nocciola del Piemonte” tai ”Nocciola Piemonte” ja sen jäljessä ”Indicazione geografica protetta” (suojattu maantieteellinen merkintä) tai ”IGP” (SMM). Sadonkorjuuvuosi on merkittävä kuorimattomia tai kuorittuja tuotteita sisältäviin pakkauksiin.

Kuorittujen, paahdettujen ja/tai jauhettujen tuotteiden etiketeissä on oltava yhteisön SMM-tunnus.

Jos Nocciola del Piemonte/Nocciola Piemonte -pähkinää käytetään elintarvikkeiden ainesosana, niiden päällysmerkinnöissä on oltava teksti ”prodotto ottenuto esclusivamente da Nocciola del Piemonte o Nocciola Piemonte” (yksinomaan Nocciola del Piemonte/Nocciola Piemonte -pähkinästä valmistettu tuote). Nimen ”Nocciola del Piemonte/Nocciola Piemonte” yhteydessä ei saa käyttää mitään muita mainintoja tai merkintöjä, lajikkeen ”Tonda Gentile Trilobata” nimeä lukuun ottamatta.

4. Maantieteellisen alueen tarkka rajaus:

Nocciola del Piemonte/Nocciola Piemonte -pähkinän tuotantoalue sijaitsee Piemonten alueeseen kuuluvien Alessandrian, Astin, Biellan, Cuneon, Novaran, Torinon ja Vercellin maakuntien pähkinänviljelyä harjoittavien kuntien alueella.

5. Yhteys maantieteelliseen alkuperään:

5.1. Maantieteellisen alueen erityisyys:

Nocciola del Piemonte/Nocciola Piemonte -pähkinän maantieteellisen tuotantoalueen pinnanmuodostukselle ovat ominaisia kukkulat ja vuoristot mutta myös 150–800 metrin korkeudessa merenpinnasta sijaitsevat laaksot ja rinteet. Runsaista sateista (noin 900 mm vuodessa) ja enimmäkseen jyrkkärinteisestä maastosta johtuen maaperän hedelmällisyys sekä orgaanisten ainesten ja ravinteiden pitoisuus on yleensä alhainen. Muihin Piemonten alueen osiin verrattuna tällainen ympäristö saa aikaan erityiset ja muista alueista poikkeavat maaperä- ja ilmasto-olosuhteet, joissa Tonda Gentile Trilobata -lajike menestyy erinomaisesti.

5.2. Tuotteen erityisyys:

Piemonten pähkinänviljely perustuu 1800-luvulta lähtien yksinomaan Tonda Gentile Trilobata -lajikkeeseen, jonka laadulle on ominaista paahdettaessa helposti irtoava paksuudeltaan keskimääräinen perispermi, rakenteeltaan kiinteä ja lohkeava malto sekä erittäin hienostunut ja viipyvä maku ja aromi.

Makeis- ja konditoriateollisuuden erityisesti arvostamia ominaisuuksia ovat Nocciola del Piemonte/Nocciola Piemonte -pähkinän pyöreähkö tai osittain kolmilohkoinen muoto (pitkulaisten pähkinöiden osuus on lähes olematon), hyvä saanto kuorittuna (jopa 50 %) ja paahdettuna sekä erinomainen kuorittavuus.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Nocciola del Piemonte/Nocciola Piemonte tuotetaan Tonda Gentile Trilobata -lajikkeesta, jonka tunnustetut laadulliset ja aistinvaraiset ominaisuudet voivat kehittyä yksinomaan yksilöidyn maantieteellisen alueen köyhässä maaperässä ja sateisessa ilmastossa. Lajikkeen maine innosti aikanaan kokeilemaan sen viljelyä myös Italian muilla pähkinäntuotantoalueilla. Tässä kuitenkin epäonnistuttiin, koska lajike ei pystynyt sopeutumaan muualle tai ainakaan pähkinöiden laadulliset ja aistinvaraiset ominaisuudet eivät vastanneet alkuperäalueella tuotettujen pähkinöiden ominaisuuksia. Yksilöidyllä maantieteellisellä alueella viljelty Nocciola del Piemonte/Nocciola Piemonte tunnetaan 1800-luvun puolivälistä lähtien arvostetuista aistinvaraisista ominaisuuksistaan, joiden ansiosta se on vakiinnuttanut kiistattoman asemansa Piemonten makeis- ja konditoriateollisuudessa. Kun ala alkoi kehittyä 1800-luvun loppupuolella Italiassa ja muualla, alkoi myös näiden pähkinöiden kauppa kukoistaa Piemontessa. Kuorimattomien pähkinöiden vuosituotanto oli tuolloin vain muutamia tuhansia desitonneja, ja se myytiin kokonaisuudessaan paikallisille pienille, erityisesti suklaantuotantoon erikoistuneille makeis- ja konditoriatehtaille, jotka huolehtivat itse pähkinöiden kuorimisesta. Nocciola del Piemonte/Nocciola Piemonte -pähkinän erinomaiset aistinvaraiset ominaisuudet tekivät tuotteen nopeasti tunnetuksi alan yritysten keskuudessa niin Italiassa kuin muuallakin, ja jo 1900-luvun alussa sitä vietiin moniin maihin Euroopassa ja sen ulkopuolella, kuten Sveitsiin, Saksaan, Belgiaan, Alankomaihin, Chileen, El Salvadoriin ja Japaniin.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 2 päivänä huhtikuuta 2009Italian tasavallan virallisen lehden numerossa 77 ehdotuksen nimityksen ”Nocciola del Piemonte/Nocciola Piemonte” eritelmän muuttamiseksi.

Eritelmän täydellinen teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it) ja valitsemalla ensin ”Qualità e sicurezza (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 93, 31.3.2006, s. 12.